Det var dumt - virkeligt dumt - da Løkke angreb Thorning-Schmidt med sin 'der er så meget, du ikke forstår'-bemærkning. Det lyder sexistisk.

Det var dumt - virkeligt dumt - da Lars Løkke Rasmussen under søndagens tv-duel med Helle Thorning-Schmidt kom med følgende udbrud:

'Der er meget, du ikke forstår.'

Det udsagn kan naturligvis høres som sexistisk - fordi det lyder som den nedladende pointe fra Danske Spils fodboldreklamer:

'Der er så meget, kvinder ikke forstår.'

Udsagnet er særligt slemt for Venstre, fordi partiet kæmper med et selvskabt kvinde-problem, som er blevet forværret:

Ved valget i 2011 stemte godt hver femte kvinde på Venstre. Lige nu tyder det på, at kun hver sjette kvinde vælger partiet. Det viser tal fra Analyse Danmark. En Megafon-måling, der blev offentliggjort på Grundlovsdag, hvor 100-året for kvinders stemmeret blev markeret, understregede problemet:

Hvis kun kvinder kunne stemme, ville rød blok stå til sikker sejr med knap fire procentpoint flere stemmer end ellers.

Venstres problem med at tiltrække kvindelige vælgere er særskilt alvorligt - og, påpeger flere forskere, herunder professor Robert Klemmensen fra Syddansk Universitet, så er årsagen til, at kvinderne i vid udstrækning vender Løkke ryggen, en kombination af dets poltik og dets fravær af kvinder i ledelsen.

Nulvækst i den offentlige sektor, forslag om indespærring af 12-årige børn, og sågar et folketingsmedlem, som sår tvivl om kvinders ret til fri abort, er entydigt emner, som erfaring og forskning dokumenterer, er frastødende for et flertal af kvinder.

Når en stribe Venstre-folk på de sociale medier - helt ubegribeligt anført af folketingsmedlemmet Thomas Danielsen - i løbet af tv-duellen stempler Helle Thorning-Schmidt som 'skinger', 'skrigeballon' eller fyldt med 'botox', ja, så kommer partiet i endnu større, selvskabte problemer.

Fraværet af kvinder i ledelsen er et andet problem. Venstre er det eneste af de gamle partier, der aldrig har haft en kvinde i den absolutte inderkreds - slet ikke helt i front. Inger Støjberg tilhører ledelsen, men hun er, ifølge mine kilder i partiet, ikke med, når de egentlige beslutninger træffes af dem, der er tættest på Løkke.

Lykke Friis, som trådte ud af Folketinget efter sidste valg, er det tætteste, som partiet har haft på en mulig kvindelig formand. Hun fik et kanonvalg i 2011 - med næsten dobbelt så mange personlige stemmer som Ellen Trane Nørby og Inger Støjberg, der var de to kvinder med de næstbedste tal i partiet. Nu er hun væk - og Løkke er næsten altid omgivet af lutter, midaldrende mænd.

Dette bagtapet - af dets politik og dets personer - hængte bag Løkke, da han afleverede sin 'der er så meget, du ikke forstår'-bemærkning til landets første kvindelige statsminister. Derfor slår det så hårdt.

Hvis Venstre ender med at tabe valget, ja, så vil en endog meget stor del af analysen være, at Løkke med sin hånende bemærkning forstærkede partiets kvinde-problem - og derved forringede chancen for at vinde magten tilbage.